La nit de Sant Joan de Sagunt estarà amenitzada per un correfoc, batucada i focs artificials
20 de juny 2025

![](/media/a4xjhq25/img_4148c.jpg?width=850&height=566.6666666666666)

La nit de Sant Joan a la ciutat de Sagunt se celebrarà, com és tradicional, amb diverses activitats i espectacles que amenitzaran la jornada nocturna. L'Ajuntament, a més de la programació festiva, ha organitzat reforços en els servicis per a garantir la seguretat i la neteja durant tota la nit gràcies a la coordinació del departament de Festes i Cultura Popular, la Regidoria de Platges, l'àrea d'Igualtat, la Policia Local i la SAG.

La Regidoria de Festes i Cultura Popular ha preparat una programació amb focs artificials, batucada i un correfoc per a la nit del dilluns 23 de juny. Des de les 22.30 hores fins a la mitjanit en l'avinguda Mediterrani – des de la rotonda de l'àncora fins a l'aparcament asfaltat – es desenvoluparà un espectacle itinerant de foc, percussió i música a càrrec de La Diabòlica de Morvedre i la batucada Green Gos. I a les 23.59 hores es dispararà un castell de focs artificials en el port marítim, a càrrec de Pirotecnia Alto Palancia SL.

Eixa nit el **servici de salvament i socorrisme** serà ininterromput, ja que el torn que acaba a les 8 de la vesprada serà rellevat per un altre equip que estarà actiu fins a les 4 de la matinada. Estarà compost per dos coordinadors, set socorristes i un mínim de dos monitors de punt accessible per a informar la ciutadania. Així mateix, es comptarà amb un quad a Almardà i dos al Port de Sagunt. També hi haurà dos ambulàncies amb metge i tècnic que estaran operatives durant el mateix horari que el servici de salvament i socorrisme.

L'àrea d'Igualtat també instal·larà un **punt violeta** que estarà a la plaça de la Concòrdia des de les 8 de la vesprada fins a les 2 de la matinada per a atendre qualsevol tipus d'incidència que puga succeir.

Pel que respecta a la **SAG**, la neteja començarà a les 5 hores i el personal estarà format per 24 operaris. Així mateix, hi haurà servici de recollida i neteja de papereres, recol·locació i escombratge de passarel·les, neteja de llavapeus… des de primera hora del dia 24, tot això atés amb 13 peons de matins, un peó de vesprades i un peó de nits. Cal esmentar que la SAG subministrarà gratuïtament bosses d'escombraries perquè les persones que celebren la nit de Sant Joan a la platja depositen els seus residus. El material utilitzat per la SAG perquè les platges queden netes després de la celebració està compost per neteja-platges, un tractor, un camió ganxo, una cisterna, cinc pales frontals o retroexcavadores, furgonetes, tres motocarros i una escombradora.

![](/media/vilngvpi/img_4138c.jpg?width=344&height=430&mode=max)

Finalment, la **Policia Local** també implementarà un servici especial per a la nit de Sant Joan en el qual es desplegaran 22 agents a les platges del Port de Sagunt, Almardà, Corinto i Malva-rosa per a garantir la seguretat i assegurar el correcte desenvolupament de tots els actes previstos. El dispositiu de control de trànsit començarà a les 18 hores i a partir de les 19 hores aproximadament es procedirà al tall de trànsit de l'avinguda Mediterrani des de la rotonda de La Llotja fins a la rotonda de l'Àncora.

En la [roda de premsa de presentació de la nit de Sant Joan](https://youtu.be/OmJKDOqhsK0) han participat l'alcalde de Sagunt; Darío Moreno; el regidor de Platges, Roberto Rovira; la regidora, Ana María Quesada; i la presidenta de La Diabòlica de Morvedre, Cristina Rodríguez.

L'alcalde de Sagunt ha manifestat que per a poder "gaudir al màxim de la màgica i tradicional nit de Sant Joan" es necessita la col·laboració de tots i totes. Respecte al dispositiu de policia, Darío Moreno ha explicat que es desplegaran dos operatius: "Un a l'interior de la platja i un altre al passeig marítim per a garantir que tot transcórrega amb normalitat". El primer edil ha acabat la seua intervenció amb la següent afirmació: “Si tots i totes posem de la nostra part tindrem una nit d'alegria i germanor per a recordar, eixe és el veritable esperit de Sant Joan".

El regidor de Platges ha agraït el treball de tots els departaments implicats en la nit de Sant Joan i ha subratllat que el servici de salvament i socorrisme serà ininterromput fins a les 4 de la matinada: "És una nit especial en la qual la gent es vol banyar, però demanem prudència als banyistes perquè efectuar un rescat nocturn incrementa la perillositat per a tots els implicats. També recordem que està absolutament prohibit accedir a la zona de les dunes, esta norma respon a la necessitat de respectar la biodiversitat de l'entorn natural del nostre litoral".

Ana María Quesada ha detallat les activitats programades per a la nit de Sant Joan i ha anunciat que el castell de focs artificials estarà situat al port marítim pel que l'últim tram del passeig del pantalà romandrà tancat per a garantir la seguretat: "No obstant això, l'espectacle de foc de Pirotecnia Alto Palancia podrà apreciar-se des de tot el litoral del municipi".

*   [](http://www.facebook.com/sharer.php?u=https://aytosagunto.es/va/actualitat/2025-06-20-la-nit-de-sant-joan-de-sagunt-estara-amenitzada-per-un-correfoc-batucada-i-focs-artificials/ "Facebook")
*   [](http://twitter.com/share?url=https://aytosagunto.es/va/actualitat/2025-06-20-la-nit-de-sant-joan-de-sagunt-estara-amenitzada-per-un-correfoc-batucada-i-focs-artificials/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-06-20-la-nit-de-sant-joan-de-sagunt-estara-amenitzada-per-un-correfoc-batucada-i-focs-artificials/ "Linked In")
*   [](mailto:?body=https://aytosagunto.es/va/actualitat/2025-06-20-la-nit-de-sant-joan-de-sagunt-estara-amenitzada-per-un-correfoc-batucada-i-focs-artificials/)